М.Җәлил иҗатын кайсыгыз яхшырак белә?

(Тамчы-шоу)

**Энже ИБРАҺИМОВА, Ләйсән ГАЛӘВЕТДИНОВА,**

*Казандагы 62 нче урта мәктәпнең татар теле һәм әдәбияты укытучылары*

**Максат.** .Балаларның Муса Җәлилнең тормыш юлы һәм иҗаты турындагы белемнәрен киңәйтү, шигырьләренең асылына төшенү. Укучыларның бәйләнешле сөйләм телен үстерү. Аларда М.Җәлил иҗатына һәм шәхесенә карата ихтирам, милли үзаң, горурлык хисе тәрбияләү.

**Җиһазлау.** М.Җәлил портреты, китап күргәзмәсе, М.Җәлил турында презентация

**Уен барышы**

*(«Җырларым» җыры (М.Җәлил сүзләре, Р.Яхин көе) яңгырый.*

**Укытучы.** Хөрмәтле укучылар! Патриот-шагыйрь М.Җәлил – татар халкының сөекле улы, шигырьләре белән фашизмга каршы аяусыз көрәш алып барган шагыйрь. Аның исеме бөтен дөньяга таныш. Менә бүген дә без сезнең белән аның турында сөйләшергә җыелдык. Кичәбез «Тамчы-шоу» телевизион уены формасында үтәр. Бүгенге кичәбездә VI – VII сыйныф укучылары катнаша. 1 нче командада – VI сыйныф укучылары, команданың исеме – «Тапкырлар», 2 нче командада – VII сыйныфтагылар, команданың исеме – «Зирәкләр». Командаларның чыгышын жюри бәяләп барыр. Ярышыбызны башлыйбыз. I тур. Ул «Батыр – берне, белемле меңне егар» дип атала. Жюри әгъзалары җавапларны бәяләп барырлар. (*Сораулар командаларга чиратлап бирелә. Һәр дөрес җавапка – 1 балл.)*

**I тур**

1. Муса Җәлил кайчан һәм кайда туган? *(Муса Мостафа улы Җәлилов 1906 елның 15 февралендә Оренбург өлкәсе Шарлык районы Мостафа авылында туа.*

2. М.Җәлил нинди мәдрәсәдә укый?*(«Хөсәения» мәдрәсәсендә.)*

3. 1922 елда М.Җәлил кайсы шәһәргә килә?*( Казанда.)*

4. Ул Казанда кайда укый? *(Педагогия институтының рабфагына укырга керә.)*

5. М.Җәлил кайсы елларда Мәскәүдә белем ала? *(1927 – 1931 елларда.)*

6. Беренче шигыренең исеме? *(«Бәхет».)*

7. Сугышка кадәр М.Җәлил кайларда һәм кем булып эшләгән? *(Муса Җәлил 13 яшендә үк туган авылында мәдәни-агарту эшләре алып бара, Казанда газетада эшли, Оренбургта комсомол эшләрендә катнаша, Мәскәүдә «Кечкенә иптәшләр», «Октябрь баласы» дигән журналларның мөхәррире була. 1939 елда Казанга кайтып, театрда эшли һәм шул елны ТАССР Язучылар берлеге идарәсенең җаваплы сәркатибе итеп билгеләнә.)*

8. Муса Җәлил ничәнче елда сугышка китә? *(М.Җәлил 1942 елның февралендә Төньяк Көнбатыш фронтка җибәрелә.)*

9. Муса Җәлилнең кайчан һәм ничек гомере өзелә? *(1944 елның февралендә Җәлил һәм җәлилчеләргә суд була. Суд аларны «дәүләткә каршы җимерү эше» алып баруда гаепли һәм үлем җәзасына хөкем итә. Шул елның августында Плетцензее төрмәсендә 11 җәлилченең гомере өзелә.*

10. Муса Җәлилгә нинди мактаулы исемнәр бирелә? *(Советлар Союзы Герое һәм Ленин премиясе.)*

11. Шагыйрьнең әсирлектә иҗат ителгән шигыр-ләре туган илгә ничек кайталар?

12. М.Җәлил исемен йөртүче театр ничек атала?*(Татар дәүләт опера һәм балет академия театры.)*

**Укытучы.** Беренче турга жюри нәтиҗә ясаган арада Муса Җәлил турындагы фильмнан өзек карап алыйк. Игътибар белән карагыз, чөнки алдагы турыбыз видеофильм белән бәйле булачак. Кайсы команда тизрәк җавап бирер?

**II тур**

1. Әсирлектә М.Җәлил нинди фамилия белән йөри?

2. «Мообит дәфтәрләре» өчен М.Җәлил нинди премиягә лаек була?

**Укытучы.** Сүзне жюрига бирәбез. II турга нәтиҗә ясыйк. *(Жюри нәтиҗәләрне игълан итә.)*

 **Укытучы.** III турга килеп җиттек. Бу тур «Шагыйрь иҗатын беләсезме?» дип атала. Укучылар, сезнен алдыгызда карточкалар бар. Анда М.Җәлил әсәрләреннән өзекләр бирелгән. Ләкин кайбер сүзләр төшеп калган. Сезнең бурыч – шул сүзләрне табу һәм шигырьне сәнгатьле итеп уку. Шигырьләрнең исемен дә әйтергә кирәк булачак.

 **III тур – «Шагыйрь иҗатын беләсезме?»**

Бик уңган безнең ...*(бакчачы)* бабай,

Яше үзенең ... *(туксанда)* бугай.

Ул кояш белән бергә кузгала,

Көрәген ала, ...(*җиңен)* сызгана.

Түтәлләр казый, *... (гөлләр)* утырта.

Алмагачларның башларын кырка.

Түтәлне тутырып үсә ... *(җиләкләр),*

Нәркис, миләүшә, сөмбел һәм ... *(мәкләр).*

 **(М.Җәлил «Бакчачы»)**

Юл чатында ... *(ялгыз)* гына

Үсеп утыра бер ... *(карт)* имән.

Тирә-ягы яшел чирәм,

Ботаклары җиргә тигән.

Таң ... *(җилләре)* җилфер-җилфер

Җилфердәтә яфракларын.

Имән ... *(җырлый),* искә төшереп,

Шаулап үткән яшь чакларын.

Мең ел элек кемдер монда

Җир... *(казыган),* тир тамызган.

Һәм... *(беренче)* кат имәннең

Яшәү иртәсен кабызган.

 **(М.Җәлил «Имән»)**

 **Укытучы.** Эшләрегезне жюрига тапшырабыз, алар бәя бирер. Жюри нәтиҗә ясый торсын. Ә без М.Җәлил сүзләренә язылган «Карак песи» җырын тыңлап китик әле. *(Җыр башкарыла.)*

 **Укытучы.** Шагыйрьнең иҗаты турында сөйләшүне дәвам итәбез. Сезнең игътибарыгызга – лото. Саннар астында рәсемнәр яшеренгән, саннарны атап, рәсемне ачасыз, бу рәсемнәр М.Җәлилнең кайсы әсәреннән икәнен әйтергә тиеш буласыз. *(«Куян», «Карак песи», «Имән», «Күке», «Сәгать», «Кызыл ромашка», «Чишмә», «Бүреләр»шигырьльрень ясалган рәсемнәр тәкъдим ителә.)*

 **Укытучы.** Жюри IV турга нәтиҗә ясаганда М.Җәлилнең артист Ф.Җиһанша башкаруындагы «Ышанма» шигырен тыңлап китик. *(Шигырь тыңлана.)*

 **Укытучы.** Жюрига сүз бирәбез. *(Жюри IV тур нәтиҗәләре белән таныштыра.)*

 **Укытучы.** Алдагы турыбыз «Башваткыч» дип атала. Бу турда без кроссворд чишәрбез. Кайсы команда тизрәк һәм дөрес итеп эшне башкарыр? Дөрес чишсәгез, кызыл шакмаклар эчендә сүз килеп чыгачак.

**V тур. Башватвыч**

|  |  |  |
| --- | --- | --- |
|  | 10 |  |
|  | Җ |
|  | 1 | З | Ә | Й | Н | Ә | П |   |
| 2 | А | Л | И | Ш |  |
|  | 3 | И | Б | Р | А | Һ | И | М |
| 4 | Җ | Ы | Р | Л | А | Р | Ы | М |  |  |
|  | 5 | Ч | У | Л | П | А | Н |  |
| 6 | Б | Ү | Р | Е | Л | Ә | Р |  |
|  | 7 | А | Л | Ь | Б | Е | Р | Т |
|   | 8 | Ә | М | И | Н | Ә |  |
|   | 9 | Р | Ә | Х | И | М | Ә |

1. М.Җәлил сеңлесенең исеме ничек? *(Зәйнәп)*

2. Балалар язучысы, Муса Җәлилнең көрәштәше. *(А.Алиш)*

3. М.Җәлил абыйсының исеме. *(Ибраһим)*

4. ..., шытып сез йөрәгемдә *(Жырларым)*

5. М.Җәлил кызының исеме. *(Чулпан)*

6. Төн буе улашып якында,

Иснәнеп йөриләр... *(бүреләр).*

7. М.Җәлил улының исеме. *(Альберт)*

8. М.Җәлил хатынының исеме. *(Әминә)*

9. М.Җәлил әнисенең исеме. *(Рәхимә)*

 **Укытучы.** Нинди сүз килеп чыкты? (*Җәлилчеләр)*

 Җәлилчеләр соңгы сулышларына кадәр илебез азатлыгы өчен көрәшәләр. Алар – кыю солдатлар.

 *(Бер укучы бала «Солдатлар» дигән җырны (Р.Әхмәтҗанов сүзләре, Ф.Әхмәдиев көе) башкара.).*

**Укытучы.** Ярышыбызның алдагы туры капитаннар өчен. Алар мәкальне дәвам итәргә тиеш.

**Капитаннар бәйгесе.**

Батыр бер үләр, ... *(куркак мең үләр).*

Үзем өчен туганмын, ... *(илем өчен үләрмен).*

Батыр яуда ... *(беленер).*

Батырлыкта – ... *(матурлык).*

Батырга ... *(үлем юк).*

Ил яхшылыкны ... *(онытмас).*

Ватанга хезмәт – ... *(үзеңә хезмәт).*

Бердә түгел, ... *(илдә – көч).*

Ил – иргә, ... *(ир илгә таяна).*

Илсез кеше – ... *(телсез сандугач).*

 **Укытучы.** Бу мәкальләр туган ил, батырлык турында. Батырлык сүзен ничек аңлыйсыз?

Алдагы эшебез дә «батырлык» сүзенә бәйле. Бу сүз экранга язылган. *«Батырлык»* сүзеннән кем күбрәк сүз төзер икән? Уенның шарты: бары тик исем сүз төркемен белдергән сүзләр генә уйларга кирәк. Чираты җиткәч, кайсы команда сүз таба алмый, шул җиңелгән була.

 Бүгенге уеныбыз ахырына якынлашты. Нәтиҗә ясар өчен сүзне жюрига бирәбез. *(Жюри йомгак ясый.)*

 **Укытучы.** Укучылар, М.Җәлилнең мирасы бәяләп бетергесез. Бу шигырьләр сезне һәрвакыт батыр һәм кыю булырга рухландырсыннар.Туган илне яратучылар булып үсегез. Кичәбезне М.Җәлил турында җыр белән тәмамлыйк. Кушылып бергә җырлыйк.